Kitabê mûsayîşî yê nuştox Haydar Dljenî "Destpêkê Ziwanê Ma" Weşanên DENGî ra vejîya.
No kitab, kitabê destpêkî yê mûsnayîşî kirdkî-kirmanckî (dimilî/zazakî) yo.
Haydar Diljen destpêkê kitabê xo de nê çîyan vano û bi hîrayî derheqê kitabî de nê agahîyan dano;
“No kitab qandê domananê 6-9 serreyan o. Labelê kesê resayey zî şenê nê kitabî bixebit nê. No kitab goreyê metodê vengî ameyo amadekerdene, o semed ra bi alfabeya dest pêkeno. Domanî do bi nê kitabî ya venganê kirmanckî (dimilî, kirdkî, zazakî) bimusê; seba qiseykerdiş û rastnuştişî hîmê ziwanî awan bikerê. Domanî do bi nê kitabî ya ferqê telefuzê venganê kirmanckî “e” û “ê”, “k” û “q”, “v” û “w” û ê bînan bimusê.”
Nuşteyê nê kitabî goreyê tayê prensîban (erjan) û temayan ameyê amadekerdene; sey nimûne: Demokrasî, heqê merdiman, kîşta heqan a yewbîyayîşê cinî û camêrdan, piştîya yewbînan girewtiş; kîşta dîn, mezheb, nîjad, reng ûsn ra yewgirotişê merdiman.
Nê kitabî de temayê sey rojê hewteyî, mewsîmî, xoza, newroze, heywanî, embazîye, keye, dibistan, werd, trafîk û yê bînî zî est ê. Nuşteyanê nê kitabî de merdimî goreyê komelêde demokratîkî hereket kenê. Domanî zaf azad ê. Keynekî zî futbol kay kenê, cinî zî erebe ramenê, pî û maye pîya hem teber de hem zî keye de kar kenê.
Seba ke domanî folklorê kurdkî ra hes bikerê, ma ca dayo çend deyîr, mertal, sanik, şiîranê domanan û vateyê verênan zî. No kitab bi tekstanê kitabê Haydar Diljenî “Ziwanê ma” ke serra 1996î de Îstanbul de amebi neşrkerdene û kitabê Haydar Diljen û Sabîha Diljene yo kurmancî “Zimanê me” ke serra 2016î de Amed de ame neşrkerdene ra ame werte.
Ma tekstê her di kitaban nê kitabî de xebitnay. Mamosta Îhsan Esparî verê çapî no kitab wend û bi pêşnîyazanê xo yê erjayeyan kîşta ziwanî ra hewna başêr kerd. Bi resmanê Genim Renas Erdem yê xasekan a no kitab gedeyan rê hewna balkêş bi. Ez nê her di erjayeyan rê û qandê weşanayîşî Weşanxaneyê Deng rê, qandê mîzampajêde delalî zî Turan Erdemî rê zaf sipas kena!"
